Document ID: 32009D0171

DECIZIA CONSILIULUI
din 10 februarie 2009
de modificare a listei A din anexa 2 la Instrucțiunile consulare comune privind vizele pentru misiunile diplomatice și funcțiile consulare, în ceea ce privește necesitatea deținerii unei vize de către titularii de pașapoarte diplomatice și de serviciu indoneziene
(2009/171/CE)
CONSILIUL UNIUNII EUROPENE,
având în vedere Regulamentul (CE) nr. 789/2001 al Consiliului din 24 aprilie 2001 care rezervă Consiliului competențele de executare în ceea ce privește anumite norme metodologice și proceduri de examinare a cererilor de viză (1), în special articolul 1 alineatul (1),
având în vedere inițiativa Austriei,
întrucât:
(1)
Lista A din anexa 2 la Instrucțiunile consulare comune privind vizele pentru misiunile diplomatice și funcțiile consulare (2) conține lista țărilor ai căror resortisanți nu au obligația de a deține viză din partea unuia sau a mai multor state Schengen atunci când sunt titulari de pașapoarte diplomatice, oficiale sau de serviciu, dar care au obligația de a deține viză atunci când sunt titulari de pașapoarte obișnuite.
(2)
Austria dorește să exonereze titularii de pașapoarte diplomatice și de serviciu indoneziene de obligația de a deține viză. Prin urmare, Instrucțiunile consulare comune ar trebui să fie modificate în consecință.
(3)
În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii, care nu i se aplică și nu prevede obligații pentru aceasta. Ținând seama de faptul că prezenta decizie constituie o dezvoltare a acquis-ului Schengen în temeiul dispozițiilor părții a treia titlul IV din Tratatul de instituire a Comunității Europene, în conformitate cu articolul 5 din respectivul protocol, Danemarca decide, în termen de șase luni de la data adoptării prezentei decizii de către Consiliu, cu privire la transpunerea sau nu a acesteia în legislația sa internă.
(4)
În ceea ce privește Islanda și Norvegia, prezenta decizie constituie o dezvoltare a dispozițiilor acquis-ului Schengen în înțelesul Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (3), dispoziții aflate sub incidența articolului 1 punctul B din Decizia 1999/437/CE a Consiliului din 17 mai 1999 privind anumite modalități de aplicare a respectivului acord (4).
(5)
Prezenta decizie reprezintă o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (5); prin urmare, Regatul Unit nu participă la adoptarea prezentei decizii, care nu i se aplică și nu prevede obligații pentru acesta.
(6)
Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (6); prin urmare, Irlanda nu participă la adoptarea prezentei decizii, care nu i se aplică și nu prevede obligații pentru aceasta.
(7)
În ceea ce privește Elveția, prezenta decizie constituie o dezvoltare a dispozițiilor acquis-ului Schengen în înțelesul Acordului încheiat între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (7), dispoziții aflate sub incidența articolului 1 punctul B din Decizia 1999/437/CE a Consiliului, coroborat cu articolul 3 din Decizia 2008/146/CE a Consiliului (8).
(8)
În ceea ce privește Liechtensteinul, prezenta decizie constituie o dezvoltare a dispozițiilor acquis-ului Schengen în înțelesul Protocolului între Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, dispoziții aflate sub incidența articolului 1 punctul B din Decizia 1999/437/CE, coroborat cu articolul 3 din Decizia 2008/261/CE a Consiliului (9).
(9)
În ceea ce privește Ciprul, prezenta decizie reprezintă un act întemeiat pe acquis-ul Schengen sau care se raportează la acesta, în înțelesul articolului 3 alineatul (2) din Actul de aderare din 2003.
(10)
Prezenta decizie reprezintă un act întemeiat pe acquis-ul Schengen sau care se raportează la acesta, în înțelesul articolului 4 alineatul (2) din Actul de aderare din 2005,
ADOPTĂ PREZENTA DECIZIE:
Articolul 1
În lista A din anexa 2 la Instrucțiunile consulare comune, în dreptul intrării corespunzătoare pentru Indonezia se introduc, în coloana „AT”, literele „D” și, respectiv, „S”.
Articolul 2
Prezenta decizie se aplică de la 1 martie 2009.
Articolul 3
Prezenta decizie se adresează statelor membre, în conformitate cu Tratatul de instituire a Comunității Europene.
Adoptată la Bruxelles, 10 februarie 2009.

Labels: 18
5
11